Vruntlyke grote thovoren gescreven. Wetet, lewen vrundes, also gy lichte gehort hebben und vor war wol weten, dat dar lyde somerlank in der Ny weren, de dar nemen van den Ryssen groff gwt und ok vanghen. Dar up so is sent der tiit meinlyken mit jw vor den Ryssen gesecht, dat de vorgescreven lude, de den schaden gedan hebben, scholden myme heren dem koningghe thohoren und in sime rike in und ut thoholden und tho hus horen; welket dat nicht en is, also ik mit der warheit bewisen mach, und jw ok desse brefbrenger schal tho kennende gewen, dat mines heren gnade und ik des rades und dades unschyldich sin. Hir umme so bidde ik jw, dat gy mynes heren gnade und my also openbarliken vor den Ryssen vorantwarden wellen und unschult don, alset mines heren gnaden openbar to unrecht ofwer gesecht is. Und ik hope, dat jw van mynes heren gnaden und van den steden brewe gekomen sin van dessen selwen saken. Van Hans van der Heide, van Claus Dok und van anderen saken kan jw desse brefwiser Johan van der Marwe yterliker alle sake berichten, wenne ik jw thoscriwe. Ein antwar[de] van dessen saken weder tho scrivende, des sy ik leflik van jw begerende. Gode dem almechtigen blywet befolen tho ewigen tyden. Gescreven tho Wiborch an sunte Birgitten awende. By my Kersten Niclesson, ritter. Adress: Den ersamen, vorsichtigen luden, borgermesteren und radmannen tho Revel, kome desse breff mit werdicheit etc.